**Szöveges értékelés**

**a Zalaapáti Községi Önkormányzat 2013.évi költségvetési beszámolójához**

Az államháztartásról szóló, módosított 2011. évi CXCVI. törvény 23.§-a, valamint az államháztartás szervezetei beszámolási és könyvvezetési kötelezettségének sajátosságairól szóló, módosított 368/2011. (XII.31.)Korm. rendelet értelmében az önkormányzat a tárgyévet követően költségvetési beszámolót készít. A beszámolás alapját az önkormányzat és intézményei által elkészített számszaki információ képezi, amely lehetőséget ad szöveges értékelésre, valamint a zárszámadási előterjesztés, illetve rendelet-tervezet elkészítésére.

**I. ÁLTALÁNOS ÉRTÉKELÉS**

Az önkormányzat 2013. évi költségvetéséről és végrehajtásának szabályairól szóló 4/2013. (IV.08.) rendelettel jóváhagyott költségvetés főösszege 239.069 ezer Ft, a módosítások következtében 295.577 ezer Ft-ra emelkedett.

A költségvetési év prioritásait, súlyponti területeit:

 az önként vállalt feladatok csökkentése,

 a költségvetési intézmény működőképességének megtartása,

jelentette.

Ezek végrehajtása megtörtént. Már a költségvetés elfogadását követően a főbb célkitűzések folyamatos teljesítése kiemelt szempont volt, nevezetesen a kötelező önkormányzati feladatokat ellátó intézmények működőképességének megtartása, a közös fenntartású intézmények működésének biztosítása, az intézményi saját bevételek realizálása, a saját hatáskörű módosítások figyelembevétele, a fejlesztési rekonstrukciós célok eléréséhez a pályázati lehetőségek maximális kihasználása, az egyensúly követelményeinek szem előtt tartása.

Az önkormányzat költségvetése az eredeti előirányzathoz képest 56.508 ezer Ft-tal növekedett. A növekedés főbb tényezője a központi támogatások növekedése.

**II. BEVÉTELEK**

Az önkormányzat és intézménye bevételeinek alakulása az eredeti költségvetésben tervezett előirányzathoz viszonyítva kedvezőbb teljesítést mutat. Ezen belül többletbevételt realizálhatunk a bírságból származó bevételeinknél, az egyéb intézményi bevételek (szolgáltatások) is magasabb összegben álltak rendelkezésre a tervhez képest.

Az önkormányzatok sajátos bevételei között a helyi adók 135 %-os teljesülést mutatnak.

A költségvetéshez szükséges bevételek meghatározó részarányát továbbra is a központi költségvetés a normatív állami támogatások szabályozása révén biztosítja. A beszámolóban az előirányzathoz képest a teljesítés 100 %-ot mutat.

Az eredeti tervhez viszonyítva év közben növekedett a központosított állami támogatás előirányzata. Ezen belül a bérkompenzáció fedezete, lakossági víz-csatorna támogatás, a közoktatáshoz kapcsolódó pályázati intézkedések hatása, a szerkezetátalakítási tartalék terhére nyújtott és a működésképtelen önkormányzatok támogatására kapott hozzájárulások.

Összefoglalva: a bevételek teljesítése kedvező volt, – a kieső bevételeket is ellentételezve – hozzájárult ahhoz, hogy az önkormányzat gazdálkodása stabil maradt és az alapvető feladatok teljesítése biztosított volt.

**III. KIADÁSOK**

Az önkormányzat és a közös hivatal teljesített kiadása 301.288 ezer Ft, amely az eredeti előirányzat és a módosított előirányzat teljesítésétől is elmarad.

A teljesített kiadások 83 %-a működési, fenntartási feladatokra, míg a kiadások 17 %-a felhalmozási célokra került felhasználásra.

A.) Működési kiadások

A működési kiadáson belül 2013. évben is meghatározó költségtényező volt a bér és járuléka, amely 25 %-ot jelentett. Ez az önkormányzat és intézményében 25 fő foglalkoztatását biztosította. Arányaiban a tervezett szinten került felhasználásra a dologi és ellátotti költségekre fordított összeg.

B.) Felhalmozási kiadások

A 2013. évi költségvetésben eredeti előirányzatként tervezett felhalmozási előirányzat az év végére nem emelkedett.

A felhalmozási kiadások teljesítése 48.429 ezer Ft volt.

A tervezett és az önkormányzat által jóváhagyott fejlesztések a módosított határidők szerint készültek el.

A felhalmozási kiadásokat részletesen a 3.számú melléklet tartalmazza.

**IV. PÉNZMARADVÁNY**

Az önkormányzat tárgyévi módosított pénzmaradványa 15.337 ezer Ft.

A pénzmaradvány csökkenést mutat az előző évhez képest.

Felhasználása a 4.számú melléklet szerint történik.

**V. VAGYON ALAKULÁSA**

A felhalmozási feladatok teljesítése révén aktivált kiadások teljesítései eredményeként 21.764 ezer Ft-tal nőtt az önkormányzat vagyonának bruttó értéke 2012.évhez képest.

A beszámoló értékelése és a számszaki teljesítés adatai alapján megállapítható, hogy az önkormányzat 2013. évi költségvetési gazdálkodása eredményes volt.

Kérem a Tisztelt Képviselő-testületet, hogy a 2013. évi költségvetés teljesítéséről készült előterjesztést, valamint rendelet-tervezetet megtárgyalni és elfogadni szíveskedjenek.

**Zalaapáti,2014. április 29.**

 **Vincze Tibor**

 **polgármester**